แบงค์-ตลาดหุ้นเปิดตามปกติช่วง27-31ต.ค.
ธปท.เผยธนาคารพาณิชย์-ตลาดหลักทรัพย์ ยังเปิดให้บริการตามปกติช่วงวันที่ 27-28,31 ต.ค. หลังรัฐประกาศเป็นวันหยุดพิเศษ
25 ต.ค. 2554

ธปท.เผยธนาคารพาณิชย์-ตลาดหลักทรัพย์ ยังเปิดให้บริการตามปกติช่วงวันที่ 27-28,31 ต.ค. หลังรัฐประกาศเป็นวันหยุดพิเศษ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวภายหลังหารือกับ ผู้บริหาร ธนาคารพาณิชย์ว่า ตามที่รัฐบาลประกาศให้วันที่ 27-28 และ 31 ต.ค. เป็นวันหยุดราชการพิเศษนั้น ในส่วนธปท.ยังเปิดดำเนินการตามปกติ โดย ธนาคารพาณิชย์และตลาดหลักทรัพย์แห่งประเทศไทยยังคงเปิดให้บริการตามปกติเช่นกัน
ทั้งนี้ที่ประชุนเห็นว่าไม่ต้องการให้หยุด เพราะเกรงว่าจะกระทบต่อภาคการค้าทั้งในและต่างประเทศได้ โดยธปท.จะพยายามรักษาระบบการเงินให้สามารถเดินได้เป็นปกติมากที่สุด ยกเว้นแต่จะเกิดสถานการณ์ที่จำเป็นจริงๆ
ด้าน นายจงรัก รัตนเพียร ผู้ช่วยกรรมการผู้จัดการ ธนาคารกสิกรไทย กล่าวว่า ประเด็นด้านสภาพคล่องยังไม่เป็นปัญหากับระบบธนาคารพาณิชย์ไทยในขณะนี้ โดยการกู้ยืมระหว่างธนาคารยังอยู่ในระดับปกติหรืออาจจะชะลอตัวไปบ้างตามสถานการณ์ หลังจากที่ความต้องการสินเชื่อขยายตัวได้มากในช่วงก่อนหน้านี้แล้ว ส่วนมาตรการของธปท.ที่เปิดให้ธนาคารพาณิชย์นำหลักทรัพย์รัฐบาลญี่ปุ่นเป็นหลักประกันในการปล่อยสภาพคล่องเงินบาทนั้นถือเป็นมาตรการเสริมเพื่อเพิ่มความมั่นใจให้กับระบบการเงินมากกว่า